Imtella' Settembru 13, 2021 Rapport: Massimo Axisa L-atleta Fabio Spiteri qed jittanta li fil-jiem li ġejjin jaqdef bir-rota madwar il-kosta ta' Sqallija – kważi 1,000 kilometru – f'temp ta' anqas minn jumejn. Jekk jirnexxielu jagħmel dan, se jkun it-tieni l-iktar raġel veloċi li għamel din l-isfida. Bħala parti mill-isfida hu qed jaħdem biex jiġbor €50,000 għal kawża nobbli – dik li jgħin 18-il xelter tal-annimali madwar Malta. Fil-jiem li ġejjin l-atleta Malti Fabio Spiteri se jkun qed jittanta li jsir it-tieni l-aktar raġel veloċi li jdur mal-kosta ta' Sqallija bir-rota. Huwa se jaqdef kważi 1,000 kilometru f'jumejn jew inqas – jumejn li matulhom mhuwiex se jieqaf, għajr biex jiekol xi ħaġa ta' malajr u jidritta daru. Ma' Television Malta qal li din l-attività diġà għamilha s-sena li għaddiet, iżda din id-darba l-għan huwa li jagħmilha f'ferm inqas ħin. "L-event huwa d-dawra ta' Sqallija, li hija kważi 1,000 kilometru, dejjem mal-kosta…din id-darba se nagħmilha taħt il-48 hours li jiġu taħt il-jumejn. Tirrikjedi wkoll li nibqa' għaddej billejl, jien qed nippjana li kull 100 kilometru nieqaf kwarta biex nidritta ftit dari, nimxi daqsxejn, u niekol xi ħaġa…dak huwa l-għan." L-ikbar sfida għalih kienet sabiex jitħarreġ għal din l-attività. "L-iktar li huwa iebes huwa t-taħriġ, jien ilni għaddej dawn l-aħħar sitt xhur, trenjajt ħafna billejl, is-sħana dis-sena bdiet vera kmieni anke f'Ġunju kellna dawk il-heatwaves." Fil-kontinġent tiegħu Fabio se jkollu tmienja minn nies li se jkunu mqassma f'żewġ karozzi u mutur. Ammont minn dawn se jagħmlu partijiet mit-triq minnu sabiex ma jaqdifx waħdu. Parti mit-tim tiegħu hemm ukoll Maurizio Mezzasalma – il-persuna li bħalissa għandu r-rekord tal-iktar atleta veloċi li għamel l-istess rotta. Fabio qed jorbot din l-attività ma' att altruwist, fejn qed jimmira li jiġbor €50,000 li kollha se jitqassmu għal xelters tal-annimali. Fil-fatt hu mistenni jgħin 18-il xelter tal-annimali f'Malta, u wieħed fi Sqallija.